OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Združeno kraljestvo Velika Britanija in Severna Irska (v nadaljnjem besedilu: Združeno kraljestvo) je 29. marca 2017 predložilo uradno obvestilo o nameri o izstopu iz Unije v skladu s členom 50 Pogodbe o Evropski uniji. To pomeni, da bo od 30. marca 2019 (v nadaljnjem besedilu: datum izstopa) vsa primarna in sekundarna zakonodaja Unije prenehala veljati za Združeno kraljestvo, če sporazum o izstopu ne bo ratificiran. Združeno kraljestvo bo s tem postalo tretja država.

Evropski svet (člen 50) je 13. decembra 2018 ponovno pozval k izboljšanju vsestranske pripravljenosti na posledice izstopa Združenega kraljestva, pri čemer je treba upoštevati vse možne rezultate. Ta akt je del svežnja ukrepov, ki jih Komisija sprejema kot odgovor na ta poziv.

Program Erasmus+ je vodilna pobuda EU in verjetno eden najuspešnejših programov Evropske unije. Od uvedbe pred več kot 30 leti je več kot 9 milijonom mladih Evropejcev ponudil priložnost za učno mobilnost v tujini. Ustvaril je celotno generacijo ljudi, ki se lahko poistovetijo z Evropo. Generacijo odprtih, samozavestnih in avtonomnih ljudi, ki delijo skupne vrednote Evrope in prispevajo k oblikovanju baze znanja ter odpornosti evropskega gospodarstva in družbe.

Erasmus+ podpira ukrepe na področju izobraževanja in usposabljanja, mladine in športa. Evropskim državam pomaga pri posodabljanju in izboljševanju izobraževalnih sistemov in sistemov usposabljanja ter mladinskih in športnih politik, s čimer se krepi njihova vloga gonila rasti, zaposlovanja, konkurenčnosti, inovacij in socialne kohezije. Program skoraj 800 000 ljudem na leto ponudi priložnost za učenje ali usposabljanje v tujini. Dejavnosti mobilnosti lahko trajajo do 12 mesecev.

Program je ključni instrument za oblikovanje evropskega izobraževalnega prostora do leta 2025, kjer bodo mladi deležni najboljše izobrazbe in usposabljanja, kjer učenja, študija in raziskovalnega dela ne bodo ovirale meje in kjer bodo študij, učenje ali delo v drugi državi članici postali pravilo. V evropskem izobraževalnem prostoru bodo ljudje imeli močan občutek evropske identitete, evropske kulturne dediščine in raznolikosti Evrope.

Ob izstopu Združenega kraljestva Velika Britanija in Severna Irska iz Evropske unije bo v tej državi skoraj 14 000 učencev (študentov in pripravnikov v visokošolskem izobraževanju ter poklicnem izobraževanju in usposabljanju, mladih učencev, učnega osebja) iz EU-27, v EU-27 pa približno 7 000 učencev iz Združenega kraljestva.

Če sporazum o izstopu ne bi bil ratificiran, bi morali trenutni udeleženci programa Erasmus+ iz EU-27 in Združenega kraljestva prekiniti dejavnosti učne mobilnosti. Številni študenti bi tako izgubili pridobljene kreditne točke in bi morda morali ponavljati semester ali leto. To bi bilo zelo moteče za same študente, pa tudi za njihove institucije pošiljateljice in gostiteljice.

Namen tega predloga je uvesti ukrepe za nepredvidljive razmere, da bi se izognili motnjam dejavnosti učne mobilnosti v okviru programa Erasmus+, ki zadevajo Združeno kraljestvo v času njegovega izstopa iz Evropske unije. Ti ukrepi se bodo uporabljali za tekoče dejavnosti učne mobilnosti v okviru programa Erasmus+, ki so se začele pred datumom, ko se bosta Pogodbi prenehali uporabljati za Združeno kraljestvo in v njem.

•Skladnost z veljavnimi predpisi s področja zadevne politike

Cilj tega predloga je nadaljevanje obstoječih programov.

•Skladnost z drugimi politikami Unije

Ta predlog je v celoti skladen s pooblastilom Sveta za pogajanja z Združenim kraljestvom o njegovem izstopu iz Unije.

2.PRAVNA PODLAGA, SUBSIDIARNOST IN SORAZMERNOST

•Pravna podlaga